وبسبب الخناق ع البلي وركوب البسكلته، مع محمد ابن الجيران، في علامة ف جنب عيني اليمين، بسبب زلطة، بعد رهان علي أن اللي يكسب في لعب البلي، هياخد لفة بالبسكلته بتاعته، طبعا هو رجع ف كلامه، بس انا حلفت لاخد حقي، بعد ما عملت له زفة انا وولاد الحارة بأنه كداب وابن قرعة، وانى اعلنت عليه الحرب الحوارجية العشرين، وهوووب زقة له من ع البسكلته ووقع أرضا، ومسك اول حاجة جنبه كانت ع الارض زلطةةةةةة وهوب سدد ضربة حرة مباشرة، علي عيني اليمين، وحنفية دم اتفتحت ف وشي، بعد الدكتور والغرز وحلفان ام زنزانة انى مش لاعبة تانى، حبستني ف البيت اسبوعين لحد ما فكيت الغرز، ولما الدكتور قالها هنسيب العلامة دي؟ قالت له سيبها عشان تتربي، طبعا ولا حياة لمن تنادي ، رجعت زنزانة لعادتها القديمة، بس كان صعب انى انزل من باب الشقة، فكان الحل ف سطح الجيران اللي جنب بلكونتنا ، من بلكونتنا لسطح الجيران، وانزل ع السلم عندهم من غير ما حد ياخد باله، وافتح بابهم بتاع الشارع بشويش، وهوووب انطلاق.